b'\n_START_ARTICLE_\nAlbrecht D\xc3\xbcrer\n_START_SECTION_\nTausta ja varhaistuotanto\n_START_PARAGRAPH_\nD\xc3\xbcrer syntyi ja kuoli N\xc3\xbcrnbergiss\xc3\xa4. Suku, joka oli l\xc3\xa4ht\xc3\xb6isin Unkarista saksalaisti nimen Th\xc3\xbcrer asetuttuaan N\xc3\xbcrnbergiin vuonna 1455. Is\xc3\xa4, my\xc3\xb6s nimelt\xc3\xa4\xc3\xa4n Albrecht, oli kultasepp\xc3\xa4, joka palveli Hieronymus Helferin apulaisena ja meni vuonna 1468 naimisiin t\xc3\xa4m\xc3\xa4n tytt\xc3\xa4ren Barbaran kanssa. He saivat 18 lasta, joista Albrecht oli kolmanneksi tai toiseksi vanhin. Albrechtin veljest\xc3\xa4 Hans D\xc3\xbcrerist\xc3\xa4 tuli my\xc3\xb6s tunnettu taiteilija._NEWLINE_15-vuotiaana D\xc3\xbcrer meni oppipojaksi kaupungin merkitt\xc3\xa4vimm\xc3\xa4lle taiteilijalle Michael Wolgemutille. Wolgemut oli tuottelias, mutta keskinkertainen pienten my\xc3\xb6h\xc3\xa4isgoottilaisten t\xc3\xb6iden tekij\xc3\xa4. D\xc3\xbcrer oppi maalaamisen lis\xc3\xa4ksi my\xc3\xb6s puunleikkaamista ja kuparikaiverruksen perusteita Wolgemutin alaisena. Harjoitteluaikansa lopussa vuonna vuonna 1490 h\xc3\xa4n l\xc3\xa4hti kiert\xc3\xa4m\xc3\xa4\xc3\xa4n maata (Wanderjahre eli vaellusvuodet) kis\xc3\xa4llij\xc3\xa4rjestelm\xc3\xa4n s\xc3\xa4\xc3\xa4nt\xc3\xb6jen mukaisesti. H\xc3\xa4n saapui pari vuotta my\xc3\xb6hemmin Colmariin aikomuksenaan opiskella Martin Schongauerin johdolla, joka oli aikakautensa arvostettu maalaaja-kaivertaja. H\xc3\xa4n sai tiet\xc3\xa4\xc3\xa4 Schongauerin kuolleen edellisen\xc3\xa4 vuonna, mutta sai yst\xc3\xa4v\xc3\xa4llisen vastaanoton taiteilijan suvulta Colmarissa ja Baselissa. Heid\xc3\xa4n johdollaan h\xc3\xa4n sai ilmeisesti jonkin verran harjoittaa metallin- ja puunkaiverruksen suunnittelua. H\xc3\xa4n l\xc3\xa4hti Baselista vuonna 1494 ja palasi N\xc3\xbcrnbergiin. T\xc3\xa4lt\xc3\xa4 kaudelta on vain v\xc3\xa4h\xc3\xa4n h\xc3\xa4nen t\xc3\xb6it\xc3\xa4\xc3\xa4n j\xc3\xa4ljell\xc3\xa4.\n_START_SECTION_\nTakaisin N\xc3\xbcrnbergiin\n_START_PARAGRAPH_\nD\xc3\xbcrer meni naimisiin 9. hein\xc3\xa4kuuta 1494 h\xc3\xa4nen poissa ollessaan tehtyjen j\xc3\xa4rjestelyjen mukaisesti paikallisen kauppiaan tytt\xc3\xa4ren Agnes Freyn kanssa._NEWLINE_Syksyll\xc3\xa4 1494 D\xc3\xbcrer l\xc3\xa4hti Italiaan ja matkusti muun muassa Venetsiaan. Seuraavana vuonna h\xc3\xa4n palasi N\xc3\xbcrnbergiin, jossa h\xc3\xa4n ilmeisesti vietti seuraavat kymmenen vuotta tuottaen suurimman osan kuuluisista piirroksistaan. Venetsialainen taiteilija Jacopo de Barbari, joka asui N\xc3\xbcrnbergiss\xc3\xa4 jonkin aikaa vuonna 1500, vaikutti D\xc3\xbcreriin tutustuttamalla h\xc3\xa4net uusiin kehitysaskeliin perspektiiviopin, anatomian ja mittasuhteiden alalla, mik\xc3\xa4 sai D\xc3\xbcrerin aloittamaan n\xc3\xa4iden tutkimisen. T\xc3\xa4m\xc3\xa4 n\xc3\xa4kyy muun muassa kuuluisan kaiverruksen Aatami ja Eeva (1504) vartalon mittasuhteissa. Kuparikaiverrustekniikassa h\xc3\xa4n oli pitk\xc3\xa4lti itseoppinut ja kehitti edelleen kaiverrustekniikkaa. Italiassa h\xc3\xa4n keskittyi maalaamiseen tehden muun muassa muotokuvia ja alttaritauluja. _NEWLINE_D\xc3\xbcrerin piirrokset saavuttivat suosiota, ja niit\xc3\xa4 alettiin kopioida. Venetsiassa saavuttamastaan suosiosta huolimatta h\xc3\xa4n palasi N\xc3\xbcrnbergiin 1507 ja oleskeli Saksassa vuoteen 1520 asti. H\xc3\xa4nen silloinen asuintalonsa N\xc3\xbcrnbergiss\xc3\xa4 on nyky\xc3\xa4\xc3\xa4n museona._NEWLINE_H\xc3\xa4nen maineensa levisi ymp\xc3\xa4ri Eurooppaa ja h\xc3\xa4n oli hyviss\xc3\xa4 v\xc3\xa4leiss\xc3\xa4 kaikkien aikakauden mestareiden kanssa vaihtaen piirroksia muun muassa Rafaelin kanssa._NEWLINE_D\xc3\xbcrerin Venetsiasta paluun ja h\xc3\xa4nen Alankomaan matkansa v\xc3\xa4linen aika jaetaan tavallisesti sen mukaan, mink\xc3\xa4 tyyppisi\xc3\xa4 t\xc3\xb6it\xc3\xa4 h\xc3\xa4n p\xc3\xa4\xc3\xa4asiassa teki.\n_START_SECTION_\nVuodet 1515\xe2\x80\x931520\n_START_PARAGRAPH_\nVuosina 1515\xe2\x80\x931520 h\xc3\xa4n tuotti erityyppisi\xc3\xa4 t\xc3\xb6it\xc3\xa4. Muotokuvia pellavalle vuonna 1516, eriaiheisia kaiverruksia, kokeiluja rauta- ja sinkkilevyille sy\xc3\xb6vytt\xc3\xa4misest\xc3\xa4 sek\xc3\xa4 keisari Maksimilian I:lle tehtyj\xc3\xa4 t\xc3\xb6it\xc3\xa4 ennen t\xc3\xa4m\xc3\xa4n kuolemaa vuonna 1519._NEWLINE_Kes\xc3\xa4ll\xc3\xa4 1520 D\xc3\xbcrer teki yhdess\xc3\xa4 vaimonsa ja palvelijansa kanssa nelj\xc3\xa4nnen ja viimeisen matkansa Alankomaihin osallistuakseen uuden saksalais-roomalaisen keisarin Kaarle V kruunajaisiin Aachenissa ja saadakseen uusia ty\xc3\xb6teht\xc3\xa4vi\xc3\xa4. H\xc3\xa4n teki useita piirustuksia k\xc3\xa4ydess\xc3\xa4\xc3\xa4n matkalla eri kaupungeissa ja palasi hein\xc3\xa4kuussa 1521 kotiin matkalta, jonka aikana h\xc3\xa4n oli sairastunut tunnistamattomaan sairauteen, mik\xc3\xa4 vaikutti h\xc3\xa4neen h\xc3\xa4nen loppuel\xc3\xa4m\xc3\xa4ns\xc3\xa4 ajan._NEWLINE_N\xc3\xbcrnbergiss\xc3\xa4 h\xc3\xa4n alkoi ty\xc3\xb6skennell\xc3\xa4 uskonnollisten kuvien parissa, mutta mit\xc3\xa4\xc3\xa4n suurempia t\xc3\xb6it\xc3\xa4 ei en\xc3\xa4\xc3\xa4 syntynyt luonnoksia lukuun ottamatta. T\xc3\xa4h\xc3\xa4n vaikutti heikentyv\xc3\xa4 terveys ja aika, jonka h\xc3\xa4n k\xc3\xa4ytti teoreettisiin t\xc3\xb6ihins\xc3\xa4, kuten geometriaan, perspektiivioppiin, ihmisvartalon mittasuhteiden ja linnoittautumisen tutkimiseen. H\xc3\xa4n ei ollut lahjakas kirjoittaja, mutta ty\xc3\xb6skenteli kovasti kirjoituksiaan varten.\n_START_SECTION_\nViimeiset vuodet\n_START_PARAGRAPH_\nViimeisin\xc3\xa4 vuosinaan h\xc3\xa4n teki vain v\xc3\xa4h\xc3\xa4n taidetta. Maalauksista mainittakoon Hieronymus Holtzschuherin muotokuva, Madonna ja lapsi vuodelta 1526 sek\xc3\xa4 kaksi paneelia, joissa ovat etualalla Pyh\xc3\xa4n Johannes ja Pietari, sek\xc3\xa4 taustalla Pyh\xc3\xa4n Paavali ja Markus. Kuparikaiverruksina D\xc3\xbcrer teki vain muutaman muotokuvan, kuten Mainzin kardinaali-vaaliruhtinaan, Saksin vaaliruhtinas Fredrik Viisaan sek\xc3\xa4 h\xc3\xa4nen yst\xc3\xa4viens\xc3\xa4 humanististen oppineiden Willibald Pirckheimerin, Philipp Melanchthonin ja Erasmus Rotterdamilaisen muotokuvat._NEWLINE_Elinaikanaan D\xc3\xbcrer viimeisteli ja julkaisi kaksi kirjaa. Niist\xc3\xa4 geometriaa ja perspektiivi\xc3\xa4 k\xc3\xa4sittelev\xc3\xa4 julkaistiin N\xc3\xbcrnbergiss\xc3\xa4 vuonna 1525 ja linnoittautumista k\xc3\xa4sittelev\xc3\xa4 kaksi vuotta my\xc3\xb6hemmin. Ihmisruumiin mittasuhteita k\xc3\xa4sittelev\xc3\xa4 teos julkaistiin pian h\xc3\xa4nen kuolemansa j\xc3\xa4lkeen vuonna 1528.\n_START_SECTION_\nMerkitys\n_START_PARAGRAPH_\nD\xc3\xbcreri\xc3\xa4 pidet\xc3\xa4\xc3\xa4n aikakautensa suurimpana saksalaisena taiteilijana ja ensimm\xc3\xa4isen\xc3\xa4 saksalaisena protestanttisena renessanssitaiteilijana. H\xc3\xa4n oli hyvin monipuolinen ja arvostettu jo elinaikanaan, omasta mielest\xc3\xa4\xc3\xa4n arvostetumpi ulkomailla kuin kotimaassaan. H\xc3\xa4nen kaiverruksilleen ja piirroksilleen oli ominaista runsaat yksityiskohdat sek\xc3\xa4 suurikokoisuus ja niist\xc3\xa4 otettiin jo h\xc3\xa4nen elinaikanaan paljon vedoksia.'